Bodil Thrane (V), 1999-01-28:
Det var morsomt: Venstre går ind for, at private scorer kassen på de danske affaldsbjerge!
Jeg har aldrig hørt noget lignende.
I dag oplever vi, at der ligger nogle affaldsbjerge, som i den grad er miljøfarlige for alverdens ting, og dér har vi det bud, at man i perioder, hvor det er aktuelt, kan bruge dem som en ressource ved at brænde dem.
Og de problemer, der kommer fra en forbrænding, har man jo løst for længst, og det bliver man ved med at kunne.
I perioder, hvor der er meget papir, som man ikke kan nå at få genbrugt,
kan det bruges som en forbrændingsressource, og i andre perioder, hvor det er omvendt, genbruger man det.
Sådan må vægtene være
i miljøpolitik, og sådan har vi altid ment; det er der overhovedet ikke noget nyt i.
Og det er ikke noget med, at private scorer kassen på de danske affaldsbjerge.
Jeg har aldrig hørt noget lignende.
Lad mig indlede med at sige, at jeg synes, det er positivt, at vi nu omsider får taget hul på en debat om de langsigtede problemer og udfordringer, som kommer på affaldsområdet.
Når der i ministerens »Affald 21« står skrevet, at affald repræsenterer ressourcer, og at udfordringen fremover er på miljømæssigt effektiv måde yderligere at begrænse tabet af disse mest muligt, så stemmer det godt overens med de principper, som vi i Venstre mener bør være grundlaget for en fremtidig langsigtet affaldspolitik.
Vi er også tilhængere af, at vi skal have en række ambitiøse målsætninger, som vi skal forfølge.
Omvendt må firkantede mål, såsom at en vis andel af affaldet til et givet tidspunkt skal genanvendes, ikke skygge over det overordnede mål: at vi skal have mest miljø for pengene.
Det er vigtigt, at kommunerne og erhvervslivet drages ind i arbejdet, når rammerne for affaldspolitikken skal lægges.
Regeringens udkast til affaldsplan, »Affald 21«, er meget omfattende, og derfor kan jeg selvfølgelig ikke kommentere det hele, men jeg vil godt sige, at vi er tilfredse med, at ministeren lægger op til en forbedring af datagrundlaget.
For Venstre er det afgørende, at vi i fremtiden får bedre overblik over ressourcerne inden for affalds- og genbrugssektoren.
Og i den forbindelse vil jeg gerne slå fast, at Venstre mener, at der i rapporten er brugt alt for lidt, i praksis ingen, plads til at tænke over, hvordan vi i højere grad får udnyttet privat foretagsomhed i fremtidens affaldsbehandling.
Derfor vil vi gerne opfordre ministeren til at lægge hovedet godt i blød på området.
Der er brug for flere visioner og megen nytænkning i måden, vi klarer problemerne på.
Og jeg vil også godt nævne, at vi er imod mindst to ting, der står i »Affald 21«.
For det første kan vi slet ikke forstå, hvad ideen er i, at kommunerne skal ud og indsamle mere papir.
For det andet nævner ministeren, at han har planer om at substituere pvc.
Og det kan vi slet ikke forstå, eftersom man netop på pvc-området er godt i gang med forhandlinger, og det er et af de områder, hvor der er gode genbrugsmuligheder og også minimering af et miljøproblem fremover.
Så det vil vi meget gerne at ministeren overvejer en anden formulering af.
Venstre mener, at vi skal bruge konkurrence og markedsmekanismer til at opdage nye veje til mere genbrug, indsamling og håndtering af affald.
På samme måde skal vi skabe incitamenter over for dem, der skal af med deres affald.
I forlængelse af dette vil jeg gerne slå fast, at Venstre går ind for adfærdsregulerende miljøafgifter, dvs. miljøafgifter, der virker, og ikke nye skatter.
Derfor er vi skeptisk indstillet over for det, miljøministeren kalder solidariske gebyrer, dvs. afgifter, der spredes ud over alle uafhængigt af adfærd.
At kalde et kollektivt gebyr for solidarisk er ren ordmagi.
Det er vel snarere usolidarisk, at de, der handler miljørigtigt, skal betale for dem, der ikke gør det.
Tværtimod skal borgere og virksomheder kende prisen på affald.
Vi vil anstrenge os meget for at bruge afgiftsinstrumentet målrettet og effektivt, og målet er, at provenuet bliver mindst muligt.
Det er nemlig det, der bør være succeskriteriet for adfærdsregulerende afgifter.
I Venstre ser vi meget frem til, hvad regeringen vil spille ud med af lovforslag på affaldsområdet, og vi håber, at de udspil tager fat på de langsigtede problemer, og at vi får en forhandling, så vi får indflydelse på det.